***Ο Λαβύρινθος*** (γνωστή και ως ***Ο Λαβύρινθος: Το τεστ***) (αγγλικά: *The Maze Runner*) είναι Αμερικανική νεο-νουάρ δυστοπική ταινία θρίλερ, επιστημονικής φαντασίας και δράσης που κυκλοφόρησε το 2014 σε σκηνοθεσία του Ουές Μπαλλ (σκηνοθετικό ντεμπούτο) και βασίζεται στο μυθιστόρημα του Τζέιμς Ντάσνερ, *Το τεστ*. Η ταινία αποτελεί το πρώτο μέρος της σειράς *Ο Λαβύρινθος* και είναι σε παραγωγή των Έλεν Γκόλντσμιθ-Βέιν, Γουίκ Γκόντφρεϊ, Μάρτι Μπόουεν και Λι Στόλμαν, ενώ το σενάριο ανήκει στους Νόα Όπενχαϊμ, Γκραντ Πιρς Μάγιερς και Τ.Σ. Νόουλιν. Πρωταγωνιστές της ταινίας είναι οι Ντίλαν Ο'Μπράιεν, Κάγια Σκοντελάριο, Τόμας Μπρόντι-Σάνγκστερ, Κι Χονγκ Λι, Ουίλ Πούλτερ και Πατρίσια Κλάρκσον. Η ιστορία ακολουθεί τον δεκαεξάχρονο Τόμας, τον οποίο υποδύεται ο Ο'Μπράιεν, ο οποίος ξυπνάει σε ένα σκουριασμένο ανελκυστήρα χωρίς μνήμη, μόνο για να μάθει ότι παραδόθηκε σε έναν λαβύρινθο μαζί με αρκετά άλλα αγόρια, τα οποία προσπαθούν να βρουν την έξοδο του Λαβυρίνθου ο οποίος όμως αλλάζει συνεχώς. Όλα αυτά ενώ έχουν σχηματίσει μια λειτουργική κοινωνία, την οποία ονομάζουν Γκλέιντ.

Η ανάπτυξη του *Λαβύρινθου* ξεκίνησε τον Ιανουάριο του 2011 όταν η Fox αγόρασε τα δικαιώματα του μυθιστορήματος του Ντάσνερ με τα στούντιο Temple Hill Entertainment και TSG Entertainment. Τα γυρίσματα ξεκίνησαν στο Μπατόν Ρουζ της Λουιζιάνα στις 13 Μαΐου 2013 και ολοκληρώθηκαν στις 12 Ιουλίου 2013.

*Ο Λαβύρινθος* κυκλοφόρησε στις 19 Σεπτεμβρίου 2014 στις Ηνωμένες Πολιτείες από την 20th Century Fox. Η ταινία έλαβε μικτές κριτικές από τους κριτικούς, οι οποίοι θεώρησαν την ταινία καλύτερη από άλλες προσαρμογές εφηβικών βιβλίων σε ταινίες, με το τέλος και την έλλειψη της καθαρότητας στην πλοκής να λαμβάνουν αρνητικά σχόλια. Η ταινία ήταν εμπορική επιτυχία καθώς βρέθηκε στην κορυφή του box-office κατά τη διάρκεια του πρώτου Σαββατοκύριακου προβολής με έσοδα $32.5 εκατομμύρια και κάνοντάς την την έβδομη ταινία στη λίστα κατάταξης με τα μεγαλύτερα έσοδα πρώτου Σαββατοκύριακου κατά το μήνα Σεπτέμβριο. Συνολικά η ταινία απέφερε έσοδα περισσότερα από $348 εκατομμύρια παγκοσμίως, με προϋπολογισμό $34 εκατομμύρια.

Μια συνέχεια με τον τίτλο *Ο Λαβύρινθος: Πύρινες Δοκιμασίες*, κυκλοφόρησε στις 18 Σεπτεμβρίου 2015 στις Ηνωμένες Πολιτείες. Μια τρίτη και τελευταία ταινία με τον τίτλο *Ο Λαβύρινθος: Η Τελική Δοκιμασία*, κυκλοφόρησε στις 26 Ιανουαρίου 2018.

Πλοκή
-----

Ένας έφηβος ξυπνάει μέσα σε ένα υπόγειο ανελκυστήρα χωρίς να θυμάται το ποιος είναι. Μια ομάδα από νεαρά αγόρια τον υποδέχεται σε μια μεγάλη καταπράσινη περιοχή, το «Γκλέιντ», η οποία είναι περιτριγυρισμένη από ψηλά, πέτρινα τείχη. Τα αγόρια («Γκλέιντερς») έχουν διαμορφώσει μια στοιχειώδη κοινωνία, με τον καθένα από αυτούς να έχει αναλάβει εξειδικευμένες εργασίες. Ο αρχηγός τους, ο Άλμπι, λέει ότι το κάθε αγόρι που έρχεται στο Γκλέιντ μέσω του ανελκυστήρα, θυμάται τελικά το όνομά του, αλλά τίποτα άλλο από το παρελθόν του. Το αγόρι μαθαίνει ότι ένας τεράστιος Λαβύρινθος που τους περιτριγυρίζει μπορεί να είναι η μόνη διέξοδος από το Γκλέιντ. Κατά τη διάρκεια της μέρας, καθορισμένοι Δρομείς βγαίνουν στον Λαβύρινθο και ψάχνουν ένα δρόμο διαφυγής, επιστρέφοντας στο Γκλέιντ πριν να πέσει η νύχτα οπόταν η είσοδος στον Λαβύρινθο κλείνει.

Καθώς βρίσκεται σε μια διαμάχη με ένα άλλο αγόρι, τον Γκάλι, το αγόρι θυμάται ότι το όνομά του είναι Τόμας. Την επόμενη μέρα, δέχεται επίθεση από τον Μπεν, έναν Δρομέα που βρίσκεται σε παραλήρημα εξαιτίας του τσιμπήματος από ένα Γκρίβερ – θανατηφόρα τεχνο-οργανικά πλάσματα τα οποία περιπλανιόνται στον Λαβύρινθο κατά τη διάρκεια της νύχτας. Ο Μπεν εξορίζεται στον Λαβύρινθο για να πεθάνει, καθώς δεν υπάρχει θεραπεία για τον τραυματισμό του. Αργότερα, ο Άλμπι και ο Μίνο, ο αρχηγός των Δρομέων, ανιχνεύουν τα βήματα του Μπεν μέσα στον Λαβύρινθο. Ο Μίνο εμφανίζεται το σούρουπο να σέρνει τον Άλμπι, ο οποίος έχει τσιμπηθεί, προς το Γκλέιντ αλλά δεν προλαβαίνουν να περάσουν την είσοδο προτού αυτή κλείσει. Ο Τόμας, πριν κλείσει η είσοδος, τρέχει μέσα στον Λαβύρινθο για να βοηθήσει, με αποτέλεσμα να παγιδευτούν και οι τρεις έξω από το Γκλέιντ. Ο Τόμας δελεάζει ένα Γκρίβερ σε ένα μονοπάτι που κλείνει και το συνθλίβει. Τα τρία αγόρια καταφέρνουν να επιβιώσουν κατά τη διάρκεια της νύχτας και επιστρέφουν το επόμενο πρωί στο Γκλέιντ προς έκπληξη όλων.

Το πρώτο κορίτσι καταφτάνει με τον ανελκυστήρα και αναγνωρίζει τον Τόμας, εκείνος όμως δεν μπορεί να τη θυμηθεί. Ο Τόμας, ο Μίνο και άλλοι μπαίνουν στον Λαβύρινθο για να εντοπίσουν το σώμα του Γκρίβερ που σκότωσε ο Τόμας και αφαιρούν μια μηχανική συσκευή από μέσα του, από την οποία ακούγονται διάφορα ηχητικά σήματα. Ο Γκάλι ισχυρίζεται ότι ο Τόμας με τις ενέργειές του έχει θέσει σε κίνδυνο την εύθραυστη ειρήνη που είχαν μεταξύ τους τα νεαρά αγόρια με τα Γκρίβερς και θέλει να τον τιμωρήσουν. Ο Νιουτ όμως, ο δεύτερος στην ιεραρχία στο Γκλέιντ, αντί να τιμωρήσει τον Τόμας τον καθορίζει ως Δρομέα. Ο Μίνο δείχνει στον Τόμας ένα μοντέλο του Λαβύρινθου το οποίο κατασκεύασαν οι Δρομείς, βασιζόμενοι στις εξερευνήσεις τους τα τελευταία τρία χρόνια. Τα τμήματα του Λαβυρίνθου είναι αριθμημένα και ανοιγοκλείνουν ακολουθώντας μια συγκεκριμένη ακολουθία. Ο Τόμας συνειδητοποιεί ότι η συσκευή που πήραν από το Γκρίβερ ανταποκρίνεται σε ένα τμήμα του Λαβύρινθου.

Η Τερέσα, το κορίτσι που έφτασε με τον ανελκυστήρα, έχει μαζί της δύο σύριγγες γεμάτες με μια άγνωστη ουσία. Υποθέτωντας ότι μπορεί να είναι το αντίδοτο για το τσίμπημα ενός Γκρίβερμ, χρησιμοποιούν τη μία για τον Άλμπι, ο οποίος αναρρώνει επιτυχώς. Ο Μίνο και ο Τόμας ριψοκινδυνεύουν και βγαίνουν ξανά στον Λαβύρινθο μαζί με τη συσκευή και ανακαλύπτουν μια πιθανή έξοδο. Το ίδιο βράδυ όμως, η είσοδος του Λαβύρινθου παραμένει ανοικτή με αποτέλεσμα τα Γκρίβερς να εισβάλλουν στον Γκλέιντ. Ακολουθεί μια σφαγή καθώς οι Γκλέιντερς προσπαθούν να παλέψουν τα Γκρίβερς ή να κρυφτούν. Ο Άλμπι, ο Ζαρτ και πολλοί άλλοι σκοτώνονται.

Ο Γκάλι επιτίθεται στον Τόμας κατηγορώντας τον ότι εκείνος ευθύνεται για όλα όσα έγιναν. Ο Τόμας, ο οποίος από τη μέρα που ήρθε στο Γκλέιντ έχει αναλαμπές από το παρελθόν του, τσιμπάει τον εαυτό του με ένα κομμένο κεντρί από ένα Γκρίβερ σε μια προσπάθεια να ανακτήσει πλήρως τη μνήμη του. Οι άλλοι χρησιμοποιούν τη δεύτερη σύριγγα με το αντίδοτο για να τον σώσουν. Καθώς είναι αναίσθητος, ανακαλεί ότι εκείνος και η Τερέσα δούλεψαν για τον οργανισμό ο οποίος δημιούργησε τον Λαβύρινθο, τον W.C.K.D. και ότι τα αγόρια, εν αγνοία τους, υπήρξαν αντικείμενο ενός πειράματος. Ο Τόμας ξυπνάει και μοιράζεται την πληροφορία με τους Νιουτ, Μίνο, Τσακ και Τερέσα. Ομολογεί επίσης ότι εκείνος και η Τεράσα έχουν δουλέψει για την W.C.K.D. και μελετούσαν τα αγόρια για χρόνια.

Εν τω μεταξύ, ο Γκάλι έχει αναλάβει αρχηγός και έχει σκοπό να θυσιάσει τον Τόμας και την Τερέσα στα Γκρίβερς για να επαναφέρει την ειρήνη. Πολλοί Γκλέιντερς όμως διαφωνούν, ελευθερώνοντας τον Τόμας και την Τερέσα και φεύγοντας μαζί τους στον Λαβύρινθο σε μια προσπάθεια να βρουν μια διέξοδο. Ο Γκάλι και μερικοί άλλοι, αρνούνται να τους ακολουθήσουν και να εγκαταλείψουν το Γκλέιντ. Στην πορεία τους μέσα στον Λαβύρινθο πολεμούν Γκρίβερς και αρκετοί έφηβοι σκοτώνονται. Οι επιζώντες καταφέρνουν τελικά να μπουν σε ένα εργαστήριο στο οποίο βρίσκονται διασκορπισμένα πτώματα. Σε ένα ηχογραφημένο βίντεο, μια γυναίκα με το όνομα Άβα Πέιτζ, εξηγεί ότι ο πλανήτης έχει καταστραφεί από μια τεράστια ηλιακή έκλαμψη, την οποία ακολούθησε μια πανδημία ενός θανατηφόρου ιού με το όνομα Έκλαμψη. Οι έφηβοι μαθαίνουν ότι ήταν μέρος ενός πειράματος για τη μελέτη και εύρεση της θεραπείας του ιού. Όταν η Πέιτζ ολοκληρώνει το μήνυμά της, πυροβολεί τον εαυτό της ενώ ένοπλοι άντρες εισβάλλουν στο εργαστήριο.

Ξαφνικά, ο Γκάλι εμφανίζεται στο εργαστήριο με ένα όπλο παραληρώντας εξαιτίας ενός τσιμπήματος από Γκρίβερ. Επιμένει ότι πρέπει να παραμείνουν στον Λαβύρινθο και στοχεύει τον Τόμας με το όπλο. Ο Μίνο σκοτώνει τον Γκάλι, ο οποίος πριν πέσει νεκρός, πυροβολεί και σκοτώνει τον Τσακ, ο οποίος μπήκε μπροστά από τον Τόμας για να τον προστατέψει. Ένοπλοι άντρες με καλυμμένα πρόσωπα μπαίνουν στο εργαστήριο και παίρνουν τους εναπομείναντες εφήβους οδηγώντας τους σε ένα ελικόπτερο. Το ελικόπτερο πετάει πάνω από απέραντη ερημιά και πλησιάζει μια κατεστραμμένη πόλη. Η ταινία τελειώνει με τους υποτιθέμενους νεκρούς επιστήμονες και τη νεκρή Πέιτζ να συναντιούνται σε ένα δωμάτιο. Η Πέιτζ σημειώνει ότι το τεστ στέφθηκε με επιτυχία και ότι τώρα οι επιζήσαντες εισέρχονται στη δεύτερη φάση του πειράματος.

Ηθοποιοί
--------

* Ντίλαν Ο'Μπράιεν ως Τόμας, το τελευταίο αγόρι που εισέρχεται στο Γκλέιντ
* Κάγια Σκοντελάριο ως Τερέσα, η πρώτη και μοναδική κοπέλα που εισέρχεται στο Γκλέιντ
* Άμλ Αμίν ως Άλμπι, το πρώτο αγόρι που μπήκε ποτέ στο Γκλέιντ και ο αρχηγός των Γκλέιντερς
* Τόμας Μπρόντι-Σάνγκστερ ως Νιουτ, ο δεύτερος σε ιεραρχία ανάμεσα στους Γκλέιντερς
* Κι Χονγκ Λι ως Μίνο, ο αρχηγός των Δρομέων
* Γουίλ Πούλτερ ως Γκάλι, ο εφαρμοστής της τάξης στο Γκλέιντ
* Πατρίσια Κλάρκσον ως Άβα Πέιτζ, η αινιγματική υψηλόβαθμη υπάλληλος της W.C.K.D.
* Μπλέικ Κούπερ ως Τσακ, ο γεματούλης φίλος του Τόμας και επίσης ο νεαρότερς Γκλέιντερ
* Ντέξτερ Ντάρντεν ως Φράιπαν, ο αρχηγός των μαγείρων
* Τζέικομπ Λάτιμορ ως Τζεφ, ένας από τους γιατρούς στον Γκλέιντ
* Κρις Σέφιλντ ως Μπεν, ένας Δρομέας
* Τζο Άντλερ ως Ζαρτ
* Ράνταλ Ντ. Κάνιγκχαμ ως Κλιντ, ο άλλος γιατρός του Γκλέιντ
* Αλεξάντερ Φλόρες ως Ουίνστον, ο αρχηγός των Κόφτων

Παραγωγή
--------

### Ανάπτυξη

Σε μια συνέντευξη με το Collider.com, ο σκηνοθέτης Ουές Μπαλλ δήλωσε ότι είχε φτιάξει μια μετα-αποκαλυπτική επιστημονικής φαντασίας τρισδιάστατη μικρού μήκους ταινία κινουμένων σχεδίων σε υπολογιστή, ονόματι *Ruin*, την οποία σκόπευε να χρησιμοποιήσει ως πρόσβαση στο Χόλιγουντ. Παρουσίασε την ταινία στην εταιρεία 20th Century Fox. Αρχικά το στούντιο μελέτησε την ιδέα μιας προσαρμογής της μικρού μήκους ταινίας σε μεγάλου μήκους, καθώς είχε τον ίδιο τόνο με το βιβλίο του Λαβύρινθου, το οποίο ήδη σχεδίαζαν να φέρουν στη μεγάλη οθόνη. Αντί αυτού όμως, προσφέρθηκε η ευκαιρία στον Μπαλλ να σκηνοθετήσει την προσαρμογή του βιβλίου.

### Προ-παραγωγής

Ο σχεδιαστής πλασμάτων Κεν Μπάρτελμεϊ σχεδίασε τα τέρατα Γκρίβερς για την ταινία.

### Διανομή ρόλων

Για το ρόλο της Τερέσα, η Κάγια Σκοντελάριο ήταν η πρώτη επιλογή του Μπαλλ καθώς ήταν «φανταστική» και του άρεσε πάρα πολύ στην τηλεοπτική σειρά *Skins*. Ο Ντίλαν Ο'Μπράιεν, ο βασικός πρωταγωνιστής, είχε αρχικά απορριφθεί από τον Μπαλλ. Ο Μπαλλ αφηγείται: «Ο Ντίλαν ήταν στην πραγματικότητα ... τον είδα νωρίς, πολύ νωρίς, και τον προσπέρασα. Ήταν μια μεγάλη διδακτική εμπειρία καθώς τον προσπέρασα εξαιτίας των μαλλιών του. Είχε τα μαλλιά από το *Teen Wolf* και δεν μπορούσα να δω πέρα από αυτό. Έτσι ψάχναμε για τον Τόμας μας ο οποίος είναι ένας δύσκολος ρόλος για να φτιαχτεί, επειδή έρχεται στην ταινία ως αγόρι και φεύγει ως άντρας κι έτσι δεν μπορεί να είναι σαν ένας αστέρας δράσης που κάνει εντυπωσιακή είσοδο στην ταινία. Πρόκειται για έναν ευάλωτο χαρακτήρα στην αρχή ο οποίος στη συνέχεια εξελίσσεται, αποβάλλοντας την ευαλωτότητά του και στις επόμενες ταινίες γίνεται ο αρχηγός, ο οποίος αναδύεται μέσα από την ομάδα. Έτσι τελικώς η Fox είπε: 'Μόλις τελειώσαμε την ταινία *The Internship*. Υπάρχει αυτό το παιδί το οποίο παίζει εκεί και είναι 20 χρονών. Νομίζουμε ότι έχει κάτι.' Έτσι είδα την κασέτα και είπα 'Για μια στιγμή, το έχω ξαναδεί αυτό το παιδί.' Τον έψαξα στο διαδίκτυο και υπήρχε μια φωτογραφία του με τελείως ξυρισμένο το κεφάλι και ήταν αυτό το γλυκό, ευάλωτο παιδί και είπα 'Ουάου, ενδιαφέρον.' Και μετά είπα 'Για μια στιγμή, είναι τόσο οικείος' και κοίταξα πίσω στις κασέτες των ακροάσεων, οι οποίες ήταν χιλιάδες, και βρήκα τον Ντίλαν. Ο τύπος που είχα πει 'Όχι, οπωσδήποτε όχι αυτός.' Έτσι τον φέραμε πίσω και αρχίσαμε να μιλάμε μαζί του και έλεγα 'είναι ο πιο κουλ τύπος που υπάρχει.'» Ο Μπλέικ Κούπερ μπήκε στην ταινία μέσω Twitter. Ο Μπαλλ αποκάλυψε πολλά στο Twitter και πολλά παιδιά ήθελαν να υποδυθούν τον Τσακ. Ο Κούπερ ενοχλούσε συνεχώς τον Μπαλλ, μέχρι που ο Μπαλλ του είπε να δώσει την κασέτα της ακρόασής του στον υπεύθυνο για το κάστινγκ. Ο Μπαλλ εντυπωσιάστηκε από την ακρόαση του Κούπερ και τον πρόσθεσε στο καστ της ταινίας.

### Γυρίσματα

Τα γυρίσματα της ταινίας ξεκίνησαν στο Μπατόν Ρουζ της Λουιζιάνα στις 13 Μαΐου 2013 και ολοκληρώθηκαν στις 12 Ιουλίου 2013.

### Μετά-παραγωγής

Η ταινία ολοκληρώθηκε τον Ιούνιο του 2014.

### Soundtrack

Τη μουσική της ταινίας σε όλα τα κομμάτια συνέθεσε ο Τζον Πισάνο, με το soundtrack να περιέχει 21 κομμάτια. Κυκλοφόρησε στις 16 Σεπτεμβρίου 2014.

Εξώφυλλο soundtrack

| Αρ. | Tίτλος | Διάρκεια |
| --- | --- | --- |
| 1. | "The Maze Runner"   | 2:50 |
| 2. | "What Is This Place?"   | 3:05 |
| 3. | "My Name Is Thomas"   | 3:17 |
| 4. | "Ben's Not Right"   | 2:42 |
| 5. | "Banishment"   | 3:16 |
| 6. | "Waiting in the Rain"   | 1:52 |
| 7. | "Into the Maze"   | 2:38 |
| 8. | "Griever!"   | 2:42 |
| 9. | "Going Back In"   | 2:33 |
| 10. | "Why Are We Different?"   | 2:03 |
| 11. | "Chat With Chuck"   | 2:19 |
| 12. | "Section 7"   | 5:14 |
| 13. | "Maze Rearrange"   | 2:08 |
| 14. | "Griever Attack"   | 3:56 |
| 15. | "Trapped"   | 2:08 |
| 16. | "Wckd Is Good"   | 1:58 |
| 17. | "Thomas Remembers"   | 3:36 |
| 18. | "Goodbye"   | 2:09 |
| 19. | "Final Fight"   | 2:45 |
| 20. | "Wckd Lab"   | 5:57 |
| 21. | "Finale"   | 4:17 |
| **Συν. διάρκεια:** | **1:03:25** |

Κυκλοφορία
----------

Αρχικά, η ταινία είχε προγραμματιστεί να κυκλοφορήσει στις 14 Φεβρουαρίου 2014. Στις 5 Οκτωβρίου 2013, η κυκλοφορία μετακινήθηκε για αργότερα. Τα ΙΜΑΧ κυκλοφόρησαν την ταινία στις αίθουσές τους στις 19 Σεπτεμβρίου 2014.

### Προώθηση

Οι Κάγια Σκοντελάριο και Ντίλαν Ο'Μπράιεν στο πάνελ της ταινίας κατά τη διάρκεια της Διεθνούς Comic-Con στο Σαν Ντιέγκο τον Ιούλιο του 2014.
Έντεκα κάρτες με τους χαρακτήρες της ταινίας κυκλοφόρησαν τον Ιούλιο του 2013. Ξεκινώντας τον Ιανουάριο του 2014, ο σκηνοθέτης Ουές Μπαλλ κυκλοφορούσε κάθε εβδομάδα μια εικόνα από την ταινία, που οδήγησε στην κυκλοφορία του πρώτου τρέιλερ της ταινίας στις 17 Μαρτίου 2014. Μια παγκόσμια διαφημιστική εκστρατεία από την 20th Century Fox ξεκίνησε στις 16 Απριλίου 2014 με τη δημιουργία μιας ιστοσελίδας που περιέχει τους βασικούς χαρακτήρες της ταινίας, ενώ επικεντρώνεται στην W.C.K.D, έναν οργανισμό στη σειρά βιβλίων του Ντάσνερ με το ίδιο όνομα. Το domain της ιστοσελίδας είναι wckdisgood.com.

Στις 26 Ιουνίου 2014, ο Ντίλαν Ο'Μπράιεν έγραψε στο twitter του ότι το πρώτο βιβλίο του Λαβύρινθου θα επανακυκλοφορούσε με νέο εξώφυλλο, βασισμένο στην αφίσα της ταινίας. Στις 29 Ιουλίου 2014, το δεύτερο τρέιλερ της ταινίας κυκλοφόρησε ως αποκλειστικότητα στο Yahoo! Movies.

Η δημοτικότητα της ταινίας είχε σαν αποτέλεσμα να δημιουργηθούν πολλά πρότζεκτ από θαυμαστές, με το πιο σημαντικό να είναι το Maze Runner Chat, ένα podcast το οποίο περιέχει νέες συζητήσεις και περιστασιακές συνεντεύξεις από το καστ της ταινίας. Το podcast είναι σε παραγωγή του MazeRunnerFans.com, ένας δημοφιλής ιστότοπος θαυμαστών για τη σειρά.

### Home media

*Ο Λαβύρινθος* κυκλοφόρησε σε συνδυασμένο πακέτο DVD και Blu-ray (Region 1) στις 16 Δεκεμβρίου 2014. Το πακέτο περιέχει δύο ώρες μπόνους υλικό και έξτρα παροχές καθώς και ένα αποκλειστικό βιβλίο κόμικ.

Υποδοχή
-------

### Box office

Η ταινία απέφερε έσοδα $102,427,862 στη Βόρεια Αμερική και περισσότερα από $245.8 εκατομμύρια σε άλλες χώρες, φτάνοντας συνολικά τα $348.3 εκατομμύρια παγκοσμίως.

Πριν την κυκλοφορία της στις ΗΠΑ και στον Καναδά, οι αναλυτές του box office προέβλεψαν ότι η ταινία θα είχε εμπορική επιτυχία, παραπέμποντας στην αποτελεσματική προώθηση, στην καλή δημοσιότητα από στόμα-σε-στόμα και στην σταθερή ημερομηνία κυκλοφορίας. Προκαταρκτικές αναφορές προέβλεψαν ότι η ταινία θα άνοιγε με έσοδα άνω των $30–32 εκατομμυρίων στη Βόρεια Αμερική. Σύμφωνα με τη σελίδα πωλήσεων εισιτηρίων Fandango, *Ο Λαβύρινθος* ήταν η ταινία με τις μεγαλύτερες πωλήσεις μετρώντας περισσότερα από 50% των πρόωρων πωλήσεων σε εισιτήρια. Η ταινία κυκλοφόρησε στις 19 Σεπτεμβρίου 2014 στις Ηνωμένες Πολιτείες και στον Καναδά σε 3,604 περιοχές και σε περισσότερες από 350 αίθουσες ΙΜΑΧ. Είχε έσοδα $1.1 εκατομμύρια από τις νυχτερινές προβολές της Πέμπτης και $11.25 εκατομμύρια την πρώτη ημέρα προβολής. Ανέβηκε στην κορυφή του box office το πρώτο Σαββατοκύριακο προβολής με έσοδα $32.5 εκατομμύρια, από τα οποία το 9% προήλθε από τις IMAX αίθουσες. Τα έσοδα του πρώτου Σαββατοκύριακου προβολής την έφεραν στην έβδομη θέση της λίστας των ταινιών με τα υψηλότερα έσοδα των ταινιών που κυκλοφόρησαν τον Σεπτέμβριο και στην 18η υψηλότερη θέση για μια προσαρμογή εφηβικού βιβλίου σε ταινία. Τα συνολικά έσοδα της ταινίας στο box office της Βόρειας Αμερικής ήταν $102,272,088 κάνοντάς την την 26η ταινία με τα υψηλότερα έσοδα σε ΗΠΑ και Καναδά για το 2014.

Εκτός Βορείου Αμερικής, η ταινία κυκλοφόρησε μια εβδομάδα νωρίτερα από την ημερομηνία κυκλοφορίας στη Βόρεια Αμερική σε πέντε χώρες κερδίζοντας $8.3 εκατομμύρια. Η ταινία είχε την ίδια επιτυχία και σε άλλες χώρες και κατά τη διάρκεια του δεύτερου Σαββατοκύριακου της παγκόσμιας κυκλοφορίας της, κέρδισε $38 εκατομμύρια από 7,547 αίθουσες σε 51 χώρες. Στη Νότια Κορέα άνοιξε με έσοδα $5.5 εκατομμύρια, ποσό το οποίο είναι υψηλότερο από τα ανοίγματα των ταινιών *Αγώνες Πείνας* και *Η Τριλογία της Απόκλισης: Οι Διαφορετικοί.* Στο Ηνωμένο Βασίλειο, στην Ιρλανδία και στη Μάλτα άνοιξε με $3.4 εκατομμύρια πίσω από την ταινία *Το Κορίτσι που Εξαφανίστηκε* και στην Κίνα με $14.58 εκατομμύρια πίσω από την ταινία *Χελωνονιτζάκια*. Άλλα μεγάλα ανοίγματα είχαν οι Ρωσία και CIS ($5.75 εκατομμύρια), Γαλλία ($5.2 εκατομμύρια), Αυστραλία ($3.4 εκατομμύρια), Μεξικό ($2.6 εκατομμύρια), Ταϊβάν ($2.2 εκατομμύρια) και Βραζιλία ($2 εκατομμύρια).

Έγινε η τρίτη ταινία με τα υψηλότερα έσοδα όλων των εποχών στη Μαλαισία για την εταιρεία Fox (πίσω από τις ταινίες *Avatar* και *X-Men: Ημέρες ενός Ξεχασμένου Μέλλοντος*).

### Κριτική

Η εφημερίδα The Wall Street Journal έγραψε ότι οι κριτικοί θεώρησαν την ταινία καλύτερη από τις περισσότερες προσαρμογές εφηβικών βιβλίων σε ταινία εξαιτίας στις «δυνατές της ερμηνείες και μιας ανατριχιαστικής, μυστηριώδους ατμόσφαιρας». Η σελίδα συλλογής κριτικών Rotten Tomatoes δίνει στην ταινία ποσοστό 65% βασισμένο σε 160 κριτικές, με μέσο όρο 5.9/10. Στο τμήμα ομοφωνίας της σελίδας διαβάζουμε: «Με δυνατές ερμηνείες, μια σταθερή υπόθεση και μια αναζωογονητική προσέγγιση του δυστοπικού σκηνικού, *Ο Λαβύρινθος* ξεχωρίζει από τις πολλές προσαρμογές εφηβικών βιβλίων στο χώρο των περιπετειών επιστημονικής φαντασίας». Η άλλη σελίδα συλλογής κριτικών Metacritic δίνει στην ταινία ποσοστό 57% βασισμένο σε 34 κριτικές με τη σήμανση ότι η ταινία έλαβε «μικτές ή μέσες κριτικές». Η έρευνα του CinemaScore στο κοινό, έδωσε στην ταινία «A-» σε μια κλίμακα αξιολόγησης από το A+ μέχρι το F.

Ο Ράφερ Γκάζμαν από την εφημερίδα *Newsday*, βαθμολόγησε την ταινία με 3/4 και την περιέγραψε ως «σταθερή, καλά επεξεργασμένη και διασκεδαστική». Η Κρίστι Λεμίρ από το *RogerEbert.com* είπε ότι βρήκε την ταινία ενδιαφέρουσα, γράφοντας ότι «μας λέει μια ιστορία την οποία νομίζουμε ότι ακούσαμε αμέτρητες φορές στο παρελθόν αλλά με έναν αναζωογονητικό τόνο και με αρκετές λεπτομέρειες». Ο Σόρεν Άντερσον από την εφημερίδα *Seattle Times* είπε ότι η ταινία ήταν «πολύ ανώτερη από το βιβλίο στο οποίο βασίστηκε» βαθμολογώντας την με 3/4. Ο Τόνι Χικς της εφημερίδας *San Jose Mercury News* γράφει: «Εντυπωσιασμένος από το συνδυασμό καλής υποκριτικής, ενδιαφέρουσας υπόθεσης και καθηλωτικού σκηνικού». Ο Μάθιου Τουμέι από το *ABC Radio Brisbane* έδωσε στην ταινία Α-, επαινώντας την ενδιαφέρουσα υπόθεσή της λέγοντας ότι «του κράτησε την προσοχή καθ'όλη τη διάρκεια της ταινίας». Ο Τζάστιν Λόου από το περιοδικό *The Hollywood Reporter* είπε ότι η ταινία ήταν «διαρκώς καθηλωτική» και η Έλλα Τέιλορ από το περιοδικό *Variety* έγραψε: «καθώς η δημιουργία ταινιών από εφηβικά βιβλία προχωρά, ο *Λαβύρινθος* δίνει την ευχάριστη αίσθηση της χαμηλής τεχνολογίας και της σωστής λειτουργίας της ιστορίας».

Ο Μάικλ Ο'Σάλιβαν της εφημερίδας *The Washington Post* είπε: «*Ο Λαβύρινθος* ξεμπερδεύει μερικά μυστήρια, αλλά εμφανίζει ακόμα περισσότερα στην πορεία», δίνοντας στην ταινία 3/4. Ο Στέφεν Γουίτι από την εφημερίδα *Newark Star-Ledger* έγραψε: «Σε αφήνει να θέλεις να δεις το επόμενο μέρος. Και αυτό είναι ένα αποτέλεσμα που πολύ λίγες εφηβικές ταινίες μπορούν να το καταφέρουν». Ο Άισακ Φέλντμπεργκ από την ιστοσελίδα *We Got This Covered* επιβράβευσε την ταινία με 8/10, αποκαλώντας την «σκοτεινή, επικίνδυνη και ασυνήθιστα συναρπαστική», ενώ την εκθείασε ως «μία από τις πιο ενδιαφέρουσες εφηβικές προσαρμογές που βγήκε στις αίθουσες εδώ και κάποιο καιρό». Ο Ρικ Μπέντλεϊ από την εφημερίδα *Fresno Bee* επαίνεσε τη σκηνοθεσία του Ουές Μπαλλ λέγοντας ότι «δημιούργησε ισορροπία μεταξύ ενός λεπτού αλλά στέρεου σεναρίου και μιας δράσης πρώτης τάξεως – και ενώ το κάνει, δεν σπαταλά ούτε ένα καρέ από την ταινία». Ο Μπιλ Ζβέκερ από την εφημερίδα *Chicago Sun-Times* απεκάλεσε την ταινία «καλοπαιγμένο έξυπνο θρίλερ/φουτουριστικό επιστημονικής φαντασίας ξέφρενο παιχνίδι». Ο Μπίλτζ Εμπίρι από το περιοδικό *New York* είπε ότι «ήταν αρκετά καθηλωμένος». Ο Μάικλ Σράγκοου από την εφημερίδα *Orange County Register* βαθμολόγησε την ταινία με «B» και είπε: «Ο Μπαλλ είναι επιδέξιος, αν και σου προκαλεί κάθε είδους κλειστοφοβία, είτε είναι στον ανοικτό χώρο της φυλακής του Γκλέιντ είτε στους πραγματικά στενούς χώρους του Λαβυρίνθου. Προκαλεί επίσης μια ακραία ερμηνεία από τον Ο'Μπράιεν».

Η Κλαούντια Πούιγκ από την εφημερίδα *USA Today* είπε: «ένα θρίλερ επιστημονικής φαντασίας τοποθετημένο σε ένα αόριστα μετα-αποκαλυπτικό μέλλον πρέπει να δημιουργεί ένα πλήρως γοητευτικό σύμπαν το οποίο θα αιχμαλωτίζει εις βάθος τον θεατή. *Ο Λαβύρινθος* όμως αφήνει την αίσθηση ότι είναι σχηματισμένος εν μέρη» και βαθμολόγησε την ταινία με 2/4. Ο Ρίτσαρντ Κόρλις από το περιοδικό *Time*είπε: «όπως το έργο του Ζαν-Πολ Σαρτέ, *No Exit*, αλλά πιο πολυπληθές και με το άρωμα στριμωγμένης τεστοστερόνης». Ο Γουέσλι Μόρις από την ιστοσελία *Grantland* είπε: «Νομίζω ότι έχω μια δόση *αποκαλυψίας* (στα αγγλικά χρησιμοποιήθηκε ο όρος apocalepsy, συνδυασμός λέξεων apocalypse + epilepsy = αποκάλυψη + επιληψία) – υπερβολική υπνηλία προκαλούμενη από την παρατεταμένη έκθεση σε μια σειρά τριών ή τεσσάρων μερών, όπου οι έφηβοι επαναστατούν εναντίον καταπιεστικών κυβερνήσεων που εκπροσωπούνται από αξιότιμους ηθοποιούς». Ο Στίβεν Ρέα της εφημερίδας *The Philadelphia Inquirer* έδωσε στην ταινία 2.5/4 και είπε: «είναι μια ζοφερή επιχείρηση που καθώς σπεύδει προς το εκρηκτικό, επεξηγηματικό συμπέρασμά της, η ταινία γίνεται και παράλογη». Ο κριτικός ταινιών Ίθαν Γκίλσντορφ της εφημερίδας *The Boston Globe* είπε: «οι έφηβοι πρέπει να φάνε αυτό το σκηνικό φαντασίας, αγωνίας και καταστροφής και το ελπιδοφόρο παραμύθι της επιβίωσης και χειραφέτησης (συνεχίζεται στην αναπόφευκτη συνέχεια ή συνέχειες)».

### Βραβεία και υποψηφιότητες

| Έτος | Βραβείο | Κατηγορία | Υποψήφιος(-ιοι) | Αποτέλεσμα |
| --- | --- | --- | --- | --- |
| 2014 | Βραβεία IFMCA (International Film Music Critics Awards) | Καλύτερη Μουσική σε Ταινία Δράσης/Περιπέτειας/Θρίλερ | Τζον Πισάνο | Υποψηφιότητα |
| 2015 | Κινηματογραφικά βραβεία MTV | Πιο Τρομακτική Ερμηνεία | Ντίλαν Ο'Μπράιεν | Υποψηφιότητα |
| Καλύτερος Πρωτοεμφανιζόμενος | Νίκη |
| Καλύτερος Ήρωας | Νίκη |
| Καλύτερη Μάχη | Ντίλαν Ο'Μπράιεν VS Γουίλ Πούλτερ | Νίκη |
| Βραβεία Teen Choice | Καλύτερος Ηθοποιός σε ταινία δράσης/περιπέτειας | Ντίλαν Ο'Μπράιεν | Υποψηφιότητα |
| Καλύτερη Ηθοποιός σε ταινία δράσης/περιπέτειας | Κάγια Σκοντελάριο | Υποψηφιότητα |
| Καλύτερη ταινία δράσης/περιπέτειας | Υποψηφιότητα |
| Καλύτερος πρωτοεμφανιζόμενος | Τόμας Μπρόντι-Σάνγκστερ | Υποψηφιότητα |
| Καλύτερη χημεία σε ταινία | Ντίλαν Ο'Μπράιεν και Τόμας Μπρόντι-Σάνγκστερ | Υποψηφιότητα |
| 2016 | Βραβεία Nickelodeon Kids' Choice | Αγαπημένο βιβλίο | Τζέιμς Ντάσνερ (Το Τεστ) | Υποψηφιότητα |

Συνέχειες
---------

Κύρια λήμματα: Ο Λαβύρινθος: Πύρινες Δοκιμασίες και Ο Λαβύρινθος: Η Τελική Δοκιμασία
Στις 11 Οκτωβρίου 2013 δημοσιεύτηκε πως η 20th Century Fox είχε εξασφαλίσει τα δικαιώματα του δεύτερου βιβλίου της σειράς, *Καμένη Γη*. Το σενάριο για τη δεύτερη ταινία που είχε τον τίτλο *Ο Λαβύρινθος: Πύρινες Δοκιμασίες*, έγραψε ο Τ.Σ. Νόουλιν, με τον σκηνοθέτη Ουές Μπαλλ να έχει την επίβλεψη. Η συνέχεια κυκλοφόρησε στις 18 Σεπτεμβρίου 2015. Στις 25 Ιουλίου 2014, ο Μπαλλ ανακοίνωσε στη διεθνή Comin-Con στο Σαν Ντιέγκο ότι τα γυρίσματα θα ξεκινούσαν κάποια στιγμή μεταξύ Μαρτίου και Μαΐου 2015. Ωστόσο, δύο εβδομάδες πριν την κυκλοφορία της πρώτης ταινίας, η 20th Century Fox αποφάσισε να προχωρήσει με τη συνέχεια και η προ-παραγωγή ξεκίνησε στις αρχές Σεπτεμβρίου 2014 στο Νέο Μεξικό. Οι ηθοποιοί Ντίλαν Ο'Μπράιεν, Κάγια Σκοντελάριο, Τόμας Μπρόντι-Σάνγκστερ, Κι Χονγκ Λι και Πατρίσια Κλάρκσον επέστρεψαν για τους ρόλους τους, όπως και ο σκηνοθέτης Ουές Μπαλλ. Ανακοινώθηκε ότι ο Έινταν Γκίλεν προστέθηκε στο καστ της ταινίας για το ρόλο του Τζάνσον («Ρατ-μαν»), όπως και οι Ρόζα Σαλαζάρ για το ρόλο της Μπρέντα, Τζέικοπ Λόφλαντ στο ρόλο του Άρις Τζόουνς και Τζιανκάρλο Εσποσίτο στο ρόλο του Χόρχε Γκαλαράγκα.

Μια δεύτερη συνέχεια με τον τίτλο *Ο Λαβύρινθος: Η Τελική Δοκιμασία* κυκλοφόρησε στις 26 Ιανουαρίου 2018.

Παραπομπές
----------

1. 1 2  «The Maze Runner (2014)». Box Office Mojo. 19 Σεπτεμβρίου 2014. Ανακτήθηκε στις 26 Μαΐου 2016.
2. ↑  Bahr, Lindsey (18 Σεπτεμβρίου 2014). «Box office preview: 'Maze Runner' teens prepare to battle Liam Neeson». *Entertainment Weekly*. Ανακτήθηκε στις 26 Μαΐου 2016.
3. ↑  Zeitchik, Steven (4 Ιανουαρίου 2011). «Young-adult sensation 'The Maze Runner' gets ready to run the movie gantlet (Updated)». *The Los Angeles Times*. Ανακτήθηκε στις 25 Μαΐου 2016.
4. 1 2 3  «'Teen Wolf' Actor Nabs 'Maze Runner' Lead». Deadline. 18 Απριλίου 2013. Ανακτήθηκε στις 25 Μαΐου 2016.
5. ↑  Kit, Borys (15 Μαρτίου 2013). «'Kidulthood' Actor Joins Fox's 'Maze Runner'». The Hollywood Reporter. Ανακτήθηκε στις 25 Μαΐου 2016.
6. 1 2  Fleming, Mike (23 Απριλίου 2013). «Tweets Lead Blake Cooper To 'Maze Runner' Role». Deadline. Ανακτήθηκε στις 25 Μαΐου 2016.
7. ↑  Joszor, Njai (5 Μαΐου 2013). «Jacob Latimore Lands New Movie Role in 'Maze Runner'». Singers Room. Ανακτήθηκε στις 25 Μαΐου 2016.
8. ↑  Ball, Wes (12 Μαΐου 2013). «Maze runners. Say hi to @ChrisShef. Ben. Poor, poor Ben». Twitter. Ανακτήθηκε στις 25 Μαΐου 2016.
9. 1 2  Weintraub, Steve (3 Μαΐου 2014). «Director Wes Ball Talks How He Landed the Job, Finding His Cast, Mixing LORD OF THE FLIES with LOST, and More on the Set of THE MAZE RUNNER». Collider. Ανακτήθηκε στις 25 Μαΐου 2016.
10. ↑  «THE MAZE RUNNER». The Art of Ken. Ανακτήθηκε στις 25 Μαΐου 2016.
11. ↑  «Maze Runner Movie Set». jamesdashner.com. 29 Απριλίου 2013. Αρχειοθετήθηκε από το πρωτότυπο στις 15 Ιουνίου 2013. Ανακτήθηκε στις 25 Μαΐου 2016.
12. ↑  Salcedo, Ken (20 Απριλίου 2014). «The Maze Runner Movie Release Date, News, and Updates: 2 New Clips Released in Anticipation of The Premiere». Hallels. Ανακτήθηκε στις 25 Μαΐου 2016.
13. ↑  «The Maze Runner [Original Motion Picture Soundtrack]». *AllMusic*. Ανακτήθηκε στις 25 Μαΐου 2016.
14. ↑  Douglas, Edward (5 Οκτωβρίου 2013). «Fault in Our Stars Gets Release Date, Maze Runner Pushed Back». Coming Soon. Ανακτήθηκε στις 25 Μαΐου 2016.
15. ↑  Vlessing, Etan (26 Αυγούστου 2014). «Imax to Release Fox's 'The Maze Runner'». The Hollywood Reporter.. Ανακτήθηκε στις 25 Μαΐου 2016.
16. ↑  Zalben, Alex (17 Μαρτίου 2014). «'The Maze Runner': Watch The Full Trailer Now». MTV.. Ανακτήθηκε στις 25 Μαΐου 2016.
17. ↑
18. ↑  O'Brien, Dylan (26 Ιουνίου 2014). «Congratulations @jamesdashner on the new book cover! Thank you for creating this story brother». Twitter. Ανακτήθηκε στις 25 Μαΐου 2016.
19. ↑  «Check Out the Exclusive New Trailer for 'The Maze Runner'». Yahoo. 29 Ιουλίου 2014. Ανακτήθηκε στις 29 Ιουλίου 2014.
20. ↑  MazeRunnerFans.com/podcast
21. ↑  MazeRunnerWW (28 Οκτωβρίου 2014). «The Maze Runner' Blu-ray Combo Pack will also include two hours of extras and exclusive comic book. You can buy it on December 16th!». Twitter.. Ανακτήθηκε στις 25 Μαΐου 2016.
22. ↑  «The Maze Runner (2014)». The Numbers. Ανακτήθηκε στις 25 Μαΐου 2016.
23. 1 2 3  Busch, Anita (20 Σεπτεμβρίου 2014). «Box Office Friday: 'Maze Runner' Over $30M; Liam's Leisurely 'Walk' To $14M; 'Where I Leave You' Stays Put At No. 3». Deadline. Ανακτήθηκε στις 25 Μαΐου 2016.
24. ↑  Khatchatourin, Maane (20 Σεπτεμβρίου 2014). «Box Office: 'Maze Runner' Outpaces Liam Neeson on Way to $31 Million Debut». *Variety*.. Ανακτήθηκε στις 25 Μαΐου 2016.
25. ↑  Subers, Ray (20 Σεπτεμβρίου 2014). «Friday Report: 'Maze Runner' Quick Out of the Gate». Box Office Mojo. Ανακτήθηκε στις 25 Μαΐου 2016.
26. ↑  Pomerantz, Dorothy (19 Σεπτεμβρίου 2014). «Does 'The Maze Runner' Mark The Beginning Of The End Of The YA Movie Craze?». *Forbes*.. Ανακτήθηκε στις 21 Σεπτεμβρίου 2014.
27. ↑  Lang, Brent (17 Σεπτεμβρίου 2014). «Box Office: 'Maze Runner' Will Outrace 'Walk Among the Tombstones'». *Variety*.. Ανακτήθηκε στις 25 Μαΐου 2016.
28. ↑  Busch, Anita (18 Σεπτεμβρίου 2014). «Box Office Preview: 'Maze Runner' To Put 'Tombstones' In Ground; 'This Is Where I Leave You' Debuts». Deadline. Ανακτήθηκε στις 25 Μαΐου 2016.
29. ↑  Busch, Anita (19 Σεπτεμβρίου 2014). «Box Office Late Nights: 'Maze Runner' Off To Good Start With $1.1M, 'Tombstones' Takes In $480K». Deadline. Ανακτήθηκε στις 25 Μαΐου 2016.
30. ↑  Mendelson, Scott (21 Σεπτεμβρίου 2014). «Box Office: 'Maze Runner' Races To $32.5M Weekend, Kevin Smith's 'Tusk' Bombs». *Variety*.. Ανακτήθηκε στις 21 Σεπτεμβρίου 2014.
31. ↑  «TOP OPENING WEEKENDS BY MONTH». Ανακτήθηκε στις 25 Μαΐου 2016.
32. ↑  «Young-Adult Book Adaptations (Opening Weekends)». Ανακτήθηκε στις 25 Μαΐου 2016.
33. ↑  «2014 DOMESTIC GROSSES». Box Office Mojo. Ανακτήθηκε στις 25 Μαΐου 2016.
34. 1 2  Lang, Brent (15 Σεπτεμβρίου 2014). «'Maze Runner' Off to Fast Start at Foreign Box Office». Variety.. Ανακτήθηκε στις 25 Μαΐου 2016.
35. 1 2  Tartaglione, Nancy (21 Σεπτεμβρίου 2014). «'Maze Runner' Adds $38M Internationally With No. 1s In 50 Countries; 'Apes' Crosses $100M In China». Deadline. Ανακτήθηκε στις 25 Μαΐου 2016.
36. ↑  Kay, Jeremy (12 Οκτωβρίου 2014). «Dracula Untold grossed $33.9m from 42 territories as the early tally climbed to $62.6m. Separately Fox International executives said the company's box office has amassed more than $3bn for the year-to-date». *Screen Daily*. Ανακτήθηκε στις 13 Οκτωβρίου 2014.
37. ↑  Tartagloine, Nancy (12 Οκτωβρίου 2014). «'Annabelle' Wins Over 'Gone Girl' At Overseas Box Office In Hair-Pulling Race; 'Dracula' Drinks Up $34M+; 'Guardians' Strong In China; More – Int'l B.O. Final». Deadline. Ανακτήθηκε στις 25 Μαΐου 2016.
38. ↑  Tartaglione, Nancy (2 Νοεμβρίου 2014). «'Turtles', 'Maze Runner' Top Int'l Box Office Ahead Of 'Interstellar' Start: FINAL». Deadline. Ανακτήθηκε στις 25 Μαΐου 2016.
39. ↑  Tartagloine, Nancy (19 Οκτωβρίου 2014). «Int'l Box Office Update: 'Guardians' Now 3rd Biggest Marvel Movie Ever; 'Dracula Untold', 'Gone Girl', 'Annabelle' Hold Well; Local Action In France, Mexico; More». Ανακτήθηκε στις 25 Μαΐου 2016.
40. ↑  Tartagloine, Nancy (28 Σεπτεμβρίου 2014). «Int'l Box Office Update: 'The Equalizer' Clocks $17.8M In Debut; 'Maze Runner' Races To $91M Cume; More». Deadline. Ανακτήθηκε στις 25 Μαΐου 2016.
41. ↑  Lang, Brent (28 Σεπτεμβρίου 2014). «'The Maze Runner' Tops Foreign Box Office for Second Week». *Variety*.. Ανακτήθηκε στις 25 Μαΐου 2016.
42. ↑  McClintock, Pamela (29 Σεπτεμβρίου 2014). «International Box Office: 'Maze Runner' Beats 'Equalizer'; 'Lucy' Nears $400M Globally». *The Hollywood Reporter*. Ανακτήθηκε στις 25 Μαΐου 2016.
43. ↑  Ryan, Tim (19 Σεπτεμβρίου 2014). «'The Maze Runner,'This Is Where I Leave You,' 'Tusk': Review Revue». *The Wall Street Journal*.. Ανακτήθηκε στις 25 Μαΐου 2016.
44. ↑  «The Maze Runner». Rotten Tomatoes. Ανακτήθηκε στις 25 Μαΐου 2016.
45. ↑  «The Maze Runner Reviews». Metacritic. Ανακτήθηκε στις 25 Μαΐου 2016.
46. ↑  McClintock, Pamela (19 Σεπτεμβρίου 2014). «Box Office: 'Maze Runner' Surges Friday Night for $30M-Plus Debut; 'Tombstones' Distant No. 2». The Hollywood Reporter.. Ανακτήθηκε στις 25 Μαΐου 2016.
47. ↑  Guzman, Rafer (18 Σεπτεμβρίου 2014). «'The Maze Runner' review: 'The Hunger Games' for boys». Newsday. Ανακτήθηκε στις 25 Μαΐου 2016.
48. ↑  Lemire, Christy (19 Σεπτεμβρίου 2014). «THE MAZE RUNNER: Review». Roger Ebert. Ανακτήθηκε στις 25 Μαΐου 2016.
49. ↑  «'The Maze Runner': Well-cast thriller outpaces the book». Αρχειοθετήθηκε από το πρωτότυπο στις 18 Δεκεμβρίου 2014. Ανακτήθηκε στις 18 Σεπτεμβρίου 2014.
50. ↑  Hicks, Tony (17 Σεπτεμβρίου 2014). «Review: 'The Maze Runner' perks up tired YA action formula». Mercury News. Ανακτήθηκε στις 25 Μαΐου 2016.
51. ↑  Toomey, Matthew (18 Σεπτεμβρίου 2014). «Review: The Maze Runner». The Film Pie. Ανακτήθηκε στις 25 Μαΐου 2016.
52. ↑  Lowe, Justin (9 Σεπτεμβρίου 2014). «'The Maze Runner': Film Review». The Hollywood Reporter.. Ανακτήθηκε στις 25 Μαΐου 2016.
53. ↑  Taylor, Ella (9 Σεπτεμβρίου 2014). «Film Review: 'The Maze Runner'». Variety.. Ανακτήθηκε στις 25 Μαΐου 2016.
54. ↑  O'Sullivan, Michael (18 Σεπτεμβρίου 2014). «'The Maze Runner' movie review: There's no escaping a thrilling cliffhanger». The Washington Post.. Ανακτήθηκε στις 25 Μαΐου 2016.
55. ↑  Whitty, Stephen (18 Σεπτεμβρίου 2014). «'The Maze Runner' review: Escaping the YA labyrinth». NJ.com. Ανακτήθηκε στις 25 Μαΐου 2016.
56. ↑  Feldberg, Isaac. «The Maze Runner Review». We Got This Covered. Ανακτήθηκε στις 25 Μαΐου 2016.
57. ↑  Bentley, Rick (17 Σεπτεμβρίου 2014). «Action carries 'The Maze Runner'». The Fresno Bee. Αρχειοθετήθηκε από το πρωτότυπο στις 18 Σεπτεμβρίου 2014. Ανακτήθηκε στις 18 Σεπτεμβρίου 2014.
58. ↑  «'THE MAZE RUNNER': A SATISFYING SCI-FI RIDE». Chicago Sun-Times. 18 Σεπτεμβρίου 2014. Αρχειοθετήθηκε από το πρωτότυπο στις 2014-10-14.. Ανακτήθηκε στις 18 Σεπτεμβρίου 2014.
59. ↑  Ebiri, Bilge (18 Σεπτεμβρίου 2014). «Not Knowing Anything About The Maze Runner Isn't a Bad Way to See It». vulture.. Ανακτήθηκε στις 25 Μαΐου 2016.
60. ↑  Sragow, Michael (18 Σεπτεμβρίου 2014). «'Maze Runner' captures a young-adult dystopia». The Orange Country Register.. Ανακτήθηκε στις 25 Μαΐου 2016.
61. ↑  Puig, Claudia (19 Σεπτεμβρίου 2014). «'Maze Runner' puzzles, and not in a good way». USA Today.. Ανακτήθηκε στις 25 Μαΐου 2016.
62. ↑  Corliss, Richard (17 Σεπτεμβρίου 2014). «Review: The Hunger Games Meets Lord of the Flies in The Maze Runner». Time.. Ανακτήθηκε στις 25 Μαΐου 2016.
63. ↑  Morris, Wesley (24 Σεπτεμβρίου 2014). «Small(er) Movie Roundup: Now Big Enough to Include America's YA Movie Flavor of the Week!». Grantland.. Ανακτήθηκε στις 25 Μαΐου 2016.
64. ↑  Rea, Steven (18 Σεπτεμβρίου 2014). «'The Maze Runner': Mixed-up, confused kids with no directions home». Philly. Αρχειοθετήθηκε από το πρωτότυπο στις 2014-10-06.. Ανακτήθηκε στις 1 Σεπτεμβρίου 2019.
65. ↑  Gilsdorf, Ethan (18 Σεπτεμβρίου 2014). «'The Maze Runner' comes to the screen». Boston Globe. Αρχειοθετήθηκε από το πρωτότυπο στις 5 Αυγούστου 2019.. Ανακτήθηκε στις 1 Σεπτεμβρίου 2019.
66. ↑  «IFMCA Awards 2014». Film Music Critics. Ανακτήθηκε στις 11 Ιουλίου 2016.
67. ↑  Boardman, Madeline (12 Απριλίου 2015). «MTV Movie Awards Winners 2015: Complete List». Us Weekly. Ανακτήθηκε στις 26 Μαΐου 2016.
68. ↑  «2015 Teen Choice Award Winners – Full List». *Variety* (Penske Media Corporation). 16 Αυγούστου 2015.. Ανακτήθηκε στις 26 Μαΐου 2016.
69. ↑  «Kids' Choice Awards 2015: The Complete Winners List». The Hollywood Reporter. 28 Μαρτίου 2015. Ανακτήθηκε στις 26 Μαΐου 2016.
70. ↑  Chitwood, Adam (11 Οκτωβρίου 2013). «Fox Hires Writer to Start Work on MAZE RUNNER Sequel THE SCORCH TRIALS». Collider. Ανακτήθηκε στις 26 Μαΐου 2016.
71. ↑  Kristobak, Ryan (21 Σεπτεμβρίου 2014). «'Maze Runner' Sequel 'The Scorch Trials' Scheduled For 2015 Premiere». *The Huffington Post*. Ανακτήθηκε στις 26 Μαΐου 2016.
72. ↑  Lang, Brent (21 Σεπτεμβρίου 2014). «'Maze Runner' Sequel to Hit Theaters in Summer 2015». *Variety*.. Ανακτήθηκε στις 26 Μαΐου 2016.
73. ↑  Sciretta, Peter (25 Ιουλίου 2014). «The Maze Runner Sequel The Scorch Trials Concept Art Revealed [Comic Con 2014]». Slash Film. Ανακτήθηκε στις 26 Μαΐου 2016.
74. ↑  Wieselman, Jarett (4 Σεπτεμβρίου 2014). «A "Maze Runner" Sequel Is Already In Pre-Production». Buzz Feed. Ανακτήθηκε στις 26 Μαΐου 2016.
75. ↑  Kit, Borys (26 Σεπτεμβρίου 2014). «'Game of Thrones' Actor to Play Villain in 'Maze Runner' Sequel (Exclusive)». Hollywood Reporter.. Ανακτήθηκε στις 26 Μαΐου 2016.
76. ↑  Kit, Borys (30 Σεπτεμβρίου 2014). «Rosa Salazar Nabs Key Female Role in 'Maze Runner' Sequel (Exclusive)». Hollywood Reporter.. Ανακτήθηκε στις 26 Μαΐου 2016.
77. ↑  Kit, Borys; Ford, Rebecca (1 Οκτωβρίου 2014). «'Mud' Actor Joins 'Maze Runner' Sequel (Exclusive)». Hollywood Reporter.. Ανακτήθηκε στις 26 Μαΐου 2016.
78. ↑  Kit, Borys (2 Οκτωβρίου 2014). «'Breaking Bad' Actor Joins 'Maze Runner' Sequel 'Scorch Trials' (Exclusive)». Hollywood Reporter.. Ανακτήθηκε στις 26 Μαΐου 2016.

Εξωτερικοί σύνδεσμοι
--------------------

* Επίσημος ιστότοπος
* *Ο Λαβύρινθος*   στην IMDb
* *Ο Λαβύρινθος* στο Box Office Mojo
* *Ο Λαβύρινθος* στο Rotten Tomatoes
* *Ο Λαβύρινθος* στο Metacritic